Byrettens dom om erstatning og forhold under appellantens afsoning af dom til forvaring, hvor appellanten behandles som mand og ikke retteligt som kvinde, stadfæstes
Ret: Østre Landsret (2. instans)
Faggruppe: Civilsag — Almindelig civil sag
Sagsemner: Erstatning uden for kontrakt;
Menneskerettigheder;

/

Dom i sag om afsoningsvilkår efter juridisk
kønsskifte

Østre Landsret har den 24. maj 2023 afsagt dom om afsoningsvilkår for en
forvaringsdømt indsat, der har fået foretaget juridisk kønsskifte til kvinde

Sagen vedrører spørgsmålene om, hvorvidt en forvaringsdømt indsat, der biologisk er mand, men i 2015
fik meddelt juridisk kønsskifte til kvinde, fortsat kan placeres på en afdeling for mænd, nøgenvisiteres af
mænd og afgive urinprøve under opsyn af mandligt fængselspersonale.

Landsretten har ved dommen lagt til grund, at ordet ”køn” i straffuldbyrdelseslovens § 60, stk. 6, om, at
undersøgelse af en indsat, der indebærer afklædning, kun må foretages og overværes af personer af
samme køn, som udgangspunkt må forstås som det biologiske køn, og at det juridiske kønsskifte ikke i
sig selv fører til, at den indsatte – i relation til straffuldbyrdelsesloven - skal betragtes som kvinde og ikke
som mand.

Videre bemærkede landsretten, at det må bero på en konkret og aktuel vurdering, om placering af den
indsatte på en afdeling for mænd er i strid med artikel 8 i Den Europæiske
Menneskerettighedskonvention om retten til privatliv.

Landsretten fandt i forlængelse heraf, at placering i en afdeling for mænd ikke udgør en krænkelse af
den forvaringsdømtes rettigheder efter artikel 8 i Den Europæiske Menneskerettighedskonvention, idet
afdelingsplaceringen ikke skyldes en manglende retlig anerkendelse af den juridiske kønsidentitet, men
beror på en sikkerhedsmæssig afvejning inden for rammerne af Menneskerettighedskonventionens
artikel 8, stk. 2, herunder beskyttelse af andres rettigheder og friheder.

Endvidere fandt landsretten, at de foretagne nøgenvisitationer og urinprøveaflæggelser, der har hjemmel
i straffuldbyrdelsesloven, ikke – heller ikke på grund af deres antal eller karakter – udgjorde
umenneskelig eller nedværdigende behandling i strid med artikel 3 i den Europæiske
Menneskerettighedskonvention.

Landsretten stadfæstede dermed Københavns Byrets dom af 22. februar 2022.